  Туспуктэм: Удмуртиысь Кун Кенешлэн пресс-службаез Майя Бывальцева Ижкарын «Усьтэм удмурт дунне» («Открытый удмуртский мир») ӵектослы кутскон сётӥзы. Солэн кичӧлтӥсез Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез, «Огъя Россия» партилэн «Новая школа» ӵектосэзлэн координаторез Татьяна Ишматова. Со сярысь улосвыл парламентлэн пресс-службаез ивортӥз. Ӵектос улсын Удмуртиын улӥсьёс понна удмуртъёс но удмурт кыл сярысь лекциос радъялозы: вашкалаез но этнографи ласянь кутсыса, туннэ нуналозь. « Малпасько ваньмызлы, кин улэ Удмуртиын, элькун сярысь тросгес тодыны тунсыко луоз: кыӵе вал солэн кутскон сюресэз, кызьы удмурт калыклэн асваланэз кылдӥз, кызьы Удмуртия луиз сыӵе, кыӵеен асьмеос сое али адӟиськом, мар бордысен элькунмылэн кунлыкез кутскиз но кызьы азинскиз. Туж кулэ, татын улӥсьёс вордскем шаерзылэн историеныз мед тунсыкъяськозы шуыса » Татьяна Ишматова, Удмуртилэн Кун Кенешысьтыз тодосъя, дышетонъя, лулчеберетъя, туризмъя но йӧскалык политикая ялан ужась ӧрилэн тӧроез Нырысетӥ лекциез истори тодосъя кандидат, Кузебай Герд нимо йӧскалык музейысь тодосъя секретарь, Удмурт кун университетысь доцент Юрий Перевозчиков ортчытӥз. Со туала Удмуртилэсь историзэ асьме вапумлэсь азьвыл кутскыса, удмурт калыклэсь йӧскалык кунлыксэ кылдытон дорозь вераз. Мер юрттэтъя штабын (Наговицын нимо ульча, 9а) лекциос котькуд вирнуналэ 18 часысен ортчылозы Вуоно пумиськонын, 25-тӥ куартолэзе, кылосбур тодосъя доктор, Удмурт кун университетысь профессор Наталья Кондратьева пӧртэм кылъёсты дышетон но вераськон ужпусъёсты ӝутоз. Солэн лекциез «Кылэз тодэм нянь уг куры, или Для чего полезно владеть несколькими языками» нимаське. 1-тӥ инвожое мылкыд карисьёс «Удмурт нылкышно кенеш» огазеяськонлэн тӧроеныз Елена Миннигараеваен пумиськыны быгатозы. Со калыклэсь лулчеберет кылёсбурзэ утёнын нылкышнолэн интыез сярсь вераськоз. Тодэ вайытом, Ижкарын Кузебай Герд нимо йӧскалык гимназиын нырысьсэ удмурт гожъясьёслэсь чуръёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчытӥзы. Вуоно арын сое элькун инлыкен радъяны малпало. Тегъёс: ТатьянаИшматова удмуртъёс Удмуртия Ижкар  